หุ้นแบงก์ดีดกลับ
หุ้นกลุ่มธนาคารพาณิชย์บวกแรงมา 2 วันแล้ว
21 ต.ค. 2563

ลูบคมตลาดทุน : ธนะชัย ณ นคร
หุ้นกลุ่มธนาคารพาณิชย์บวกแรงมา 2 วันแล้ว
วันแรกที่หุ้นแบงก์เริ่มขยับขึ้นแรง
มีการประเมินกันว่า นักลงทุนน่าจะเข้ามาเล่นเพียงแค่ 1-2 วัน จากสัญญาณทางเทคนิค หรือ Technical Rebound เหมือนกับหลายครั้งก่อนหน้านี้
ทว่าการวิ่งขึ้นของหุ้นกลุ่มแบงก์ครั้งนี้
อาจแตกต่างจากหลายครั้งก่อนหน้า
เหมือนว่า กลุ่มนักลงทุนเริ่มมีความมั่นใจกับหุ้นในกลุ่มดังกล่าวมากขึ้น
แม้ว่าแบงก์หลายแห่ง จะแจ้งงบการเงินไตรมาส 3/2563 ออกมา
ปรากฏว่าต่ำกว่าคาดการณ์
แต่หากดูจากตัวเลขหนี้ที่ไม่ก่อให้เกิดรายได้ หรือ NPL ที่ไม่ได้วิ่งขึ้นอย่างรุนแรง
เงินกองทุนที่แข็งแกร่งขึ้น
การตั้งสำรองหนี้ที่มากขึ้น
ประเด็นเหล่านี้ เสมือนการสร้างความมั่นใจให้กับนักลงทุนมากขึ้นว่า การ “ตั้งการ์ด” ของกลุ่มแบงก์มีความเข้มแข็งมาก และน่าจะเพียงพอต่อการรับความเสี่ยง ความผันผวนของเศรษฐกิจที่จะเกิดขึ้นได้
บวกกับราคาหุ้นที่ดิ่งพสุธาลงมาอย่างมากนับจากต้นปี
น่าจะสะท้อนกับผลประกอบการของแบงก์ต่าง ๆ แล้ว
หรือราคาหุ้นร่วงลงมามากเกินไปด้วย
นับจากสิ้นปี 2562 มาจนถึงเมื่อวานนี้ (21 ต.ค.)
ดัชนีหุ้นกลุ่มธนาคารปรับลงมากว่า 45-46%
หรือจากระดับดัชนี (กลุ่มแบงก์) 441.46 จุด ณ สิ้นปี 2562 ลงมาเหลือเพียง 245.20 จุด (เท่านั้น)
พี/อี หุ้นกลุ่มแบงก์ก็ลงมามากเช่นกัน เฉลี่ยเพียง 5 เท่า
เช่นเดียวกับ P/BV ได้ลงมาเฉลี่ยเพียง 0.40-0.50 เท่า
ประเด็นที่น่าสนใจ คือ วานนี้ นักวิเคราะห์จากบริษัทหลักทรัพย์ต่าง ๆ แม้จะมีการปรับลดราคาเป้าหมาย คาดการณ์กำไรหุ้นแบงก์ลงมากันเกือบจะพร้อมเพียง
แต่ส่วนใหญ่ก็ยังคงแนะนำ “ซื้อ” อยู่
นำโดยธนาคารขนาดใหญ่ เช่น แบงก์กรุงเทพ BBL, ธนาคารกสิกรไทย KBANK และ ธนาคารไทยพาณิชย์ SCB
ส่วนแบงก์อย่าง ทีเอ็มบี ได้ถูกแนะนำ “ซื้อ” เป็นส่วนใหญ่เช่นกัน จากราคาหุ้นที่ลงมาต่ำค่อนข้างมาก เฉลี่ยระหว่าง 0.80–0.84 บาทต่อหุ้น ระดับ P/BV เพียง 0.39 เท่า และ พี/อี 7 เท่า
พร้อมกับดันอัตราผลตอบแทนเงินปันผลขึ้นมาเกือบ 4%
ส่วนโอกาสที่ราคาหุ้นจะกลับขึ้นมายืนเหนือ 1.0 บาทได้อีกครั้ง น่าจะใช้เวลาอีกสักพัก
ในช่วงแรกนี้ ขอให้ขึ้นมายืนเหนือ 0.90 บาท ให้ได้ก่อน
แต่หากจะถามว่า ราคาหุ้นแบงก์จะแรลลี่ไหม
คำตอบคือ ไม่น่าจะขนาดนั้น
เผลอ ๆ วันสองวันนี้น่าจะเริ่มเห็นแรงขายทำกำไร
ส่วนในระยะปานกลาง ราคาอาจจะค่อย ๆ ปรับขึ้นมา ซึ่งก็ต้องรอดูการประชุมของนักวิเคราะห์กับผู้บริหารแบงก์ในช่วง 1-2 สัปดาห์นี้ว่า จะมีมุมมองออกมาอย่างไร เปลี่ยนแปลงหรือไม่
นักวิเคราะห์บอกว่า ในระยะสั้น หุ้นแบงก์ยังคงเผชิญกับความผันผวน
ใครที่เป็นนักลงทุนระยะกลาง และยาว เริ่มทยอยสะสมได้
หุ้นแบงก์ใหญ่ที่นักวิเคราะห์แนะนำมากสุด คือ BBL และ KBANK
ส่วนแบงก์เล็กยังคงเป็น TISCO